Nasionale maand van protes teen plaasmoorde aangekondigErnst Roets. Argieffoto: Reint Dykema. AfriForum het Woensdag amptelik die maand November as ’n nasionale maand van protes teen plaasmoorde verklaar. Gedurende dié maand sal verskeie aksies van stapel gestuur word wat daarop toegespits is om internasionale druk op die Suid-Afrikaanse regering te plaas om plaasmoorde te prioritiseer. Ernst Roets, adjunk uitvoerende hoof van AfriForum, het verduidelik dit sal op 1 Desember 2015 presies vyf jaar wees sedert die Potgietergesin wreedaardig op hul plaas naby Lindley in die Vrystaat vermoor is. Attie Potgieter (40) is 151 keer met tuinvurke, kapmesse en ander gereedskap gesteek, terwyl sy vrou, Wilna (36) en hul dogtertjie, Willemien (2), moes toekyk. Willemien is daarna met ’n skerp voorwerp oor die kop gekap, in die kop geskiet en in die buitekamer in ’n boks gegooi. Nadat Wilna die moorde op haar man en dogter moes aanskou, is sy na die plaashuis geneem, waar sy ook verskeie kere oor die kop gekap en toe in die nek geskiet is. “Hoewel die regering die moorde op die Potgieters in die media betreur het, is dit egter duidelik dat plaasmoorde geensins ’n prioriteit vir die polisie is nie,” het Roets gesê. “Sedertdien is honderde boere op hul plase vermoor, waarvan sommige op die gewelddadigste wyse denkbaar. As die regering en die departement van polisie die probleem aflag, sal ons seker maak dat hulle in die internasionale arena hieroor in die verleentheid gestel word.” In die komende maand sal AfriForum die volgende aksies aanpak: AfriForum doen ’n beroep op die publiek om hul name by AfriForum se protesbrief te voeg. In die aanloop tot die VN-konferensie sal AfriForum met ’n omvattende veldtog begin om steun vir dié memorandum te werf. “Hoe meer mense hul name by die veldtog voeg, hoe sterker sal ons stem wees en hoe groter ons kans op sukses,” het Roets verduidelik.